Národný park Dolomiti Bellunesi

Národný park Dolomiti Bellunesi () je národný park na severovýchode Talianska, v Benátskom regióne v provincii Belluno.

Dolomiti Bellunesi sú súčasťou pohoria Dolomity, respektíve Východných Dolomitov. K Dolomiti Bellunesi patria horské masívy Alpi Feltrine, Monti del Sole, Monte Schiara, Talvéna, Prampèr a Spiz di Mezzodì. Centrom oblasti je menšie mesto Belluno.

Národný park bol založený v roku 1990. UNESCO ho v roku 2009 zaradilo do zoznamu svetového dedičstva ako súčasť skupiny „Pale di San Martino – San Lucano – Dolomiti Bellunesi – Vette Feltrine“.

 História 
V roku 1988 vznikol plán na vytvorenie národného parku Dolomiti Bellunesi. O dva roky neskôr Ministerstvo životného prostredia oficiálne zriadilo národný park a stanovilo jeho ciele:

 Chrániť prírodné, historické a environmentálne hodnoty a zachovať biogenetické hodnoty flóry, fauny a geomorfológie.
 Zlepšiť životné podmienky obyvateľstva.
 Propagovať vedecký výskum a povedomie o životnom prostredí cez prírodovednú osvetu.
 Dohliadať na poľnohospodársku, lesnícku a chovateľskú činnosť.

 Územie 
Národný park Dolomiti Bellunesi sa rozprestiera na ploche 32 km2. Nachádza sa v provincii Belluno, medzi riekami Cismon a Piava a medzi údolím Maè a údolím Agordo.

 Pohoria 
Do tohto národného parku zasahujú pohoria Alpi Feltrine (Vette di Feltre, Cimonega, Pizzocco, Brendol, Agnelezze), Monti del Sole, Schiara, Talvena, Prampèr, a Spiz di Mezzodì. Nachádzajú sa tu vysokohorské oblasti, krasové útvary a skalnaté svahy, čo predstavuje dokonalé prostredie pre vysokohorské druhy zvierat.

 Rieky a potoky 
Okrem niektorých vysokohorských krasových oblastí je územie národného parku veľmi bohaté na vodné zdroje, ako sú potoky, jazerá a rieky, napríklad Cordevole, Mis, Caorame, Stien (prítok Caorame), Falcina (prítok Mis), Ardo, Vescovà, Prampera (prítok Maè). Tieto vodné zdroje prispievajú k biologickej rôznorodosti parku. 

 Samosprávy 
Národný park sa rozkladá na území 15 samospráv: Belluno, Cesiomaggiore, Feltre, Gosaldo, La Valle Agordina, Longarone, Pedavena, Ponte nelle Alpi, Rivamonte, San Gregorio nelle Alpi, Santa Giustina, Sedico, Sospirolo, Sovramonte a Val di Zoldo.

 Rastlinstvo 
Rastlinstvo Dolomiti Bellunesi tvorí rododendron, bodliak a iné alpské druhy rastlín. Nájdeme tu listnaté stromy aj borovicové lesy, lúky a alpské tundry.

 Živočíšstvo 
Národný park sa vyznačuje bohatou alpskou biodiverzitou. Spomedzi najdôležitejších druhov zvierat môžeme spomenúť:

 Cicavce: svišť, lasica hranostaj, kuna, srnec lesný, kamzík vrchovský, jeleň lesný, muflón
 Netopiere: netopier veľký, večernica hvízdavá, ucháč sivý, ucháč svetlý, netopier vodný
 Vtáky: tesár čierny, murárik červenokrídly, jastrab veľký, pustovka, orol skalný, kuvičok vrabčí, pôtik kapcavý, sova obyčajná, výr skalný, jariabok hôrny, hlucháň hôrny, tetrov hoľniak, snehuľa horská, kuropta horská, dudkovité, krkavcovité, sýkorkovité, chrapkáč poľný, žltochvost domový, snehárka vrchovská, skaliarik sivý
 Plazy a obojživelníky: mlok horský, mlok dravý, salamandra škvrnitá, salamandra čierna, kunka žltobruchá, ropucha bradavičnatá, žaba Philoria     kundagungan, ropucha zelená, vretenica rožkatá.

 Externé odkazy 
 Oficiálna stránka 
 Park na parks.it

 Zdroj 

Kategória:Národné parky v Taliansku
Kategória:Benátsko